ไปเที่ยวหัวหินกับเพื่อนๆ เลยอยากหาร้านเย็นๆนั่งกินกาแฟ ขนม และเมาส์มอยกับเพื่อนๆ เลยมาสะดุดกับร้านนี้ที่มองจากภายนอกแล้วสวยจนน่าเข้าไปสัมผัส 

เข้าไปแล้วคนเต็มร้าน คึกครื้น เสียงเจี้ยวจ้าวพอสมควร แต่ยังมีโต๊ะสำหรับพวกเรา 9 คน

สั่งเค้กกันมา 5 อย่าง และเครื่องดื่มคนละแก้ว
เค้กอร่อยสอบผ่าน ไม่ต้องบรรยายอะไรมาก

ส่วนเครื่องดื่ม
• ชามะนาว อันนี้อร่อยเปรี้ยวหวานกำลังดี
• ไวท์ช็อคโกแลตปั่น สั่งมา 2 แก้ว คือรสชาติเหมือนนมข้นหวานปั่น หวานแสบคอมาก และรสชาติทั้งสองแก้วเหมือนกันเป๊ะ 
• คาราเมล ลาเต้เย็น สั่งแบบหวานน้อย 1 แก้ว และหวานปกติ 4 แก้ว 
แบบหวานน้อยมาก่อน รสชาติพอกินได้ หวานน้อยกำลังดี ได้รสกาแฟนิดหน่อย ไม่กลมกล่อม และไม่มีรสชาติคาราเมลสักนิด
ส่วนแบบหวานปกติ คือรสชาติมันแย่!! และความหวานมันดันหวานน้อยกว่าแก้วที่สั่งหวานน้อย คือรสชาติออกขม ไม่หวาน ไม่กลมกล่อม ทั้ง4แก้วรสชาติเหมือนกันเป๊ะ คือรสชาติของแก้วหวานน้อยยังดีกว่า

เลยเรียกพนักงานมาบอกว่า4แก้วนี้(ที่สั่งหวานปกติ)มันไม่อร่อยเลย และทำไมรสชาติมันก็หวานน้อยกว่าแก้วที่สั่งหวานน้อย (คือหวังว่าเค้าจะเปลี่ยนทำให้ใหม่เพราะรสชาติรับไม่ได้จริงๆ) แต่พนักงานก็บอกว่า "มันเป็นสูตรของร้านค่ะ" เลยทำอะไรไม่ได้นอกจากขอไซรัปเพิ่ม TT
ฉะนั้นใครจะสั่งคาราเมลลาเต้ ขอให้สั่งแบบหวานน้อย คุณจะได้รสชาติที่ดีกว่าสั่งหวานปกติ 

ราคาเครื่องดื่มแก้วละเกือบร้อย แต่รสชาติมันช่างน่าผิดหวังจริงๆ

สั่งอาหารเสร็จ รอไม่นานเค้กก็มา แต่เครื่องดื่มมาช้า แบบกินเค้กไปเกือบครึ่งแล้วเพิ่งมา แถมมาไม่ครบ ขาดไป1แก้ว กว่าจะมาครบก็ใช้เวลาพอสมควร

สรุปคือ ร้านสวยน่าเข้า เค้กอร่อย แต่เครื่องดื่มไม่ผ่าน 
